khistorydata/jeongjo-sjw-relations huggingface dataset:
정조 10년 · 목
該曹啓言。靈光閑良羅萬東原情以爲。訟隻卽東陽尉後申應顯也。憑藉宮勢。勒奪民田。渠等田畓。爲四十餘石落。該宮立案。卽破堰處三十結云。而取考量案。則字號元不載錄。而謂以有土折受。以賭地勒捧。 申師顯爲全州判官時。威脅殘氓。轉賣文書。盡爲奪取。申家所在文案。現納考辨。出給民田云矣。旣是四件之外。而事係民弊。旣不可請勘。亦不容直置勿施之科。令該曹詳査稟處。敎以。此土王牌。曾已稔聞。年前推給。似在兵判按道時矣。伊時筵敎及決給委折。問于前道伯。從長決給。又啓言。東部童蒙安益賢原情以爲。其父光兼。以日傘事知。久勤首仕。而未蒙遷轉。乞蒙雨露之澤云矣。雖出爲父。旣係干恩。請勿施。允之。又啓言。 海州折衝金重澤原情以爲。渠以本營平貿別將。進上白淸價大米一百三十八石。以詳定預授。入往所產邑貿易。而負持馱價。每年四十石放下。自監營都封之後。減三十石。流來已下米十石。限七年還錄。且渠別需別將隨行時。水荏失稔。油價替徵。每斗至於二兩。此亦無窮之弊。乞令該道善處云矣。極涉猥越。其罪狀照法勘處。允之。分付該道。使卽釐弊可也。又啓言。金重澤照律勘處事命下矣。決杖一百。徒三年定配於藍浦縣。允之。又啓言。晉州良人申浩權原情以爲。其父重澄。壬寅春。李元甲斫伐其丘木。使其奴日銀金。以鞭打之。而元甲翌日負柴。則其無恙可知。元甲得食賽神之肉。中毒致命云矣。此獄一査再査。到底窮覈。其時道啓。亦無傅生之論。原情勿施。敎以。渠父重澄文案。屢回看閱。屢行按査。而求生必死。未執疑端。姑令仍令同推。則每每呼訴之狀。殊甚可駭。事係爲父鳴冤。依草記原情勿施。又啓言。羅州閑良高雲昌原情以爲。本州其佐安昌兩島結卜。免稅於玉山大嬪房。而每結正租百斗式防納。官房革罷後。內需司導掌。依前脅徵。故其兄元昌。昨年擊錚。以非理好訟。定配興海。放送元昌。以爲兩島殘民安堵之地云矣。昨秋査實於元昌。則欺罔天聽之罪自服。故自臣曺考律定配。曾未幾何。又復驚動天聽。原情勿施。冒濫之罪。照法重勘。敎以。近來民習。雖甚頑悍。不畏法綱。而非理之事。兄弟換面。如是無難煩籲。此無關於民隱。適足以長其奸計。自本曹爲先嚴刑。下送該道監司處。嚴査奸情。加刑定配可也。又啓言。 泮村館婢連伊原情以爲。其夫黃興坤。被打於鄭盤奉處致命。 盤奉亦已承款。而尙未勘斷。斯速償命。以伸夫冤云矣。二月幸行時。因渠上言。自臣曺以盤奉請捧結案。姑未判下。置之之意。覆啓蒙允。曾未數朔。又此鳴金。極涉猥越。原情勿施。其罪狀嚴加懲治。敎以。申重澄子鳴冤。雖曰事係爲父。屢度煩籲。極爲痛駭。而本曹但請勿施。至於此草記。均是四件內事。且爲夫無間於爲父。則獨請嚴加懲治。未知其平允。依重澄子例。原情只令勿施。又啓言。南部閑良咸興孫原情以爲。戊辰年 御眞模寫時。其祖道弘。與張敬周秦應會金喜誠。俱蒙邊將 特除之恩。逮至辛未。 特敎判下內。 先朝御眞同參畵員張敬周等。更爲調用 命下。而其祖道弘。獨漏於錄用。癸巳因 特敎。敬周子純永付司果。應會子渭發軍職差下。而其父厚喆。獨不能同被恩命。故癸卯甲辰昨年。冒死呼籲。連蒙軍門收用之判付。而尙無收錄之事。請其父厚喆。獲霑寸祿。俾免飢死云矣。不待區處。又此煩籲。極涉猥越。原情勿施。敎以。申飭收用。又啓言。 漆谷良人黃載楹原情以爲。渠父得潤。昨年本邑風憲之役差隨。而還穀幾盡畢納之際。若干未納。自本官不時捉入。以大杖猛打。至九日而殞命。李慶麟身爲官長。不畏法令。私自濫杖。法外橫虐。民皆流離。伏乞特賜處分。載楹依受 敎爲先放送。請上裁。敎以。誠如其原情。該府使李慶麟濫殺人命之罪。不可不詳覈嚴繩。分付道臣。除尋常詳査狀聞。慶麟果有濫殺之擧。則以渠爲父訟冤之情。宜卽鳴錚呼籲。瞰其因事被拿之際。有此構誣前倅之事。査事自査事。民習自民習。且與向來扶安事相似。此一款一體査問以聞。又啓言。尼城幼學沈祐永原情以爲。渠曾祖墳父母墳。在於鎭岑地。去十一月。不知何許人。乘夜偸葬於渠父山龍尾十步之內。又於渠曾祖墳來龍要害之處。偸葬成墳。百端搜問。終無形影。呈訴於山在官鎭岑縣。則官題依法典掘出。斷不可已。事係重大。往呈營門。依營題遵行。呈巡營。則營題偸葬人捉得。掘移形止牒報背題。本官所謂偸葬之人。萬無捉得之路。請依法典掘移。依受 敎爲先放送。請上裁。敎以。議處。又啓言。北部良女權召史原情以爲。渠以尹任商之妻弟。適値癸酉奉保替立之時。近月奉乳進御。目今寡居。資身無策。伏乞月下斗米之惠云矣。敢生非分之望。有此猥濫之請。原情勿施。敎以。分付惠廳。給米二石。又啓言。仁川良人李文珍原情以爲。渠八代祖占得山地於衿川分土洞。仍爲入葬。其後連爲繼葬矣。龍山崔泰郁之祖。偸葬於階砌之下。强弱不齊。莫能抵敵。壬午渠父繼葬於六代祖墳之下。甲辰又遭母喪。合窆於父墳。年年節日。渠與泰郁。互相往來。上年二月。泰郁忽生專奪之計。稱以偸葬。誣告京兆。京兆以泰郁置之落科。又呈衿川。乃於本官往來之際。嘯聚徒黨。要於中路。侵逼凌犯。本官馳報巡營。照律定配。僅僅納贖。乃於去二月幸行時。稱以壓葬。又爲上言。行査本道。則以果川縣監定査官。則泰郁恐其誣罔之綻露。多聚役軍。割渠高曾兩塜下折半。夷爲平土。毀破渠父母墳內外階。引上其兩塜。更爲成墳。變其坐向。必欲爲壓葬之狀。又築土城於渠山土城之末。欲爲逼葬之證。本官摘奸時。見其改築之狀詰問。則不敢全諱。以爲果爲捲土。改築龍尾。招問役軍。箇箇直招。査官乃以泰郁所言八代六代兩祖墳誣稱古冢之說。取以爲信。而李塜在所當掘。將渠八代六代之墳。歸之於不干古塜。以數百年繼葬之山。斷之以偸葬。渠父母近三十年白骨之塜。今方嚴囚督掘。伏乞特令本道。各別嚴査。依受 敎爲先放送。請上裁。敎以。議處。○漢城府啓言。沈祐永山訟。旣無本道啓聞。則不可只憑山主之言。遽爲許施。請置之。從之。又啓言。李文珍山訟。自本道已爲査決矣。有冤則更訴本營可也。而徑煩天聽。殊甚猥越。請置之。從之。
정조 10년 · 강
命罪人安守林等斯速決處。鄭盤奉會坐訊推。
정조 10년 · 목
刑曹啓言。罪人安守林處。以南陽安城兩處作弊事。發問目箇箇嚴訊。反覆究問。則只以南陽圖署一事。如前自服。至於安城堰畓事。宮任車春大成出圖署傳令。使徐宗郁下往安城。而渠則實無參涉之事。一辭發明。終不就服。不可不與春大宗郁。一番頭面而後。可以得情。請幷捉來對質究覆。敎以。不必如是持久。應問人處。一番頭面後。斯速決處。又啓言。宮任車春大。導掌徐宗郁。果以安城堰畓事。自服納招。而春大成給傳令。宗郁持往見遂。宮屬之作弊外邑。至登道啓。所當依律嚴勘。而圖署一節。謂以防僞傳令。終不直招。 春大宗郁。姑爲嚴囚。令道臣査實。報來後勘處。安守林安城一事。雖不干犯。南陽作俑。旣已遲晚。請嚴刑定配。允之。又啓言。罪人鄭盤奉打殺黃興坤節次。旣已承款。依例結案取招。干連金光得等。嚴飭左右捕廳。刻期跟捕。敎以。過齋後。卿等會坐訊推。各具意見稟處。
정조 10년 · 강
遣承旨。詣 宗廟。奉審摘奸。
정조 10년 · 목
敎曰。政院事。可謂無如何矣。雖以目下事言之。昨日則 大享齋日。視事依例取稟。故承宣特命處分矣。明日卽無故日。而又忽以頉稟入之。問其委折。諉以院吏所敎。豈可成說。雖於親 享時。禮成後。則元無用齋之例。況攝 享乎。似此小事。每煩飭敎。蓋由近日承宣生疏之致。任人不亦難乎。頻叨則已生怠心。罕除則莫知頭緖。近日政院貌樣。貽辱大矣。該房承旨遞差。在院承旨亦爲遞差。都承旨左承旨同在一院。旣不引義。則突兀懸病。待牌入來。似此踰濫之習。豈可任其滋長。 右承旨趙衍德罷職。承旨前望單子入之。待下批牌招察任。
정조 10년 · 강
遞吏曹參判沈豊之。
정조 10년 · 목
其在禮使之道。宜有曲體之道故也。
정조 10년 · 강
以尹蓍東趙時偉李亨元徐龍輔洪仁浩洪明浩爲承旨。前望也。
정조 10년 · 강
有政。吏曹判書金履素。參議李集斗進。
정조 10년 · 목
以沈豊之爲工曹參判。申益彬爲右尹。李敬五爲中學敎授。
정조 10년 · 목
漢城府啓言。甕幕里失火人家數爻。前以該部所報別單書入。而卽見本府郞廳恤典分給成册。則落漏爲十九戶。請西部都事柳烶。 奉事鄭可容拿處。敎以。部官近來。效勞甚多。似此微眚。宜有參恕之擧。今番則分揀。○賑恤廳啓言。甕幕里中契下契元戶三百六十戶。挾戶二十二戶內。中戶米各七斗錢一兩四錢。小戶米各五斗錢一兩。殘獨戶米各三斗錢六錢。合米九十八石十斗。錢二百九十六兩分給。
정조 10년 · 강
持平閔彝顯上疏辭職。賜批。
정조 10년 · 목
疏略曰云云。批以。爾之膺抄選之列者。今幾歲也。予之有敦召之命者。凡幾遭也。林蟬起懷。谷駒難縶。徒勤虛佇。繼之以慨惋。夫所貴乎士者。以其能學究先民。將有爲於斯世。所貴乎世臣者。以其能擔時務於脊梁。竭誠悃於筋力。只知有國而不知有身家也。所貴乎名門望族者。以其能承父兄之良誨。而對颺乎君命。篤子弟之嘉行。而矜式乎朝臣。不墜其家聲。而有關於治道也。雖然。在上者。如不誠心好之。以禮招之。則在下者。固無自衒自進之義。此從古遺賢逸士之遯世無悶。長往而不顧者也。今世之爲士爲世臣爲名門望族者。固知莫先於爾。而予所以降諭諄複。將欲必致而乃已者。意非在於文具。則何可固守東岡。獨善其身。不念其所貴者存乎。至於縻以官銜。不若待以誠禮。所帶臺職。特許遞改者。槪出安心之意。兼爲進身之路。爾須幡然改圖。卽速登途。講席盡啓沃之責。胄筵任輔導之方。是予側席之望也。仍敎曰。此批答。下論于前持平閔彝顯處。仍以所下本草封傳。
정조 10년 · 강
行召對于誠正閣。承旨洪明浩。玉堂申馥洪義浩。閣臣李崑秀。
정조 10년 · 목
講宋名臣錄。○洪義浩啓言。范仲淹之訓督諸生。如是詳密。今我殿下敎兼君師。志在作成。伏望另飭京外。申明學校之遺制。嚴立科條。俾有實效。敎以。出擧條申飭。又啓言。范氏義庄之設。深得賙恤之義。見今州郡。或有社倉之設。第非朝家可勸之事。而若其曾設處。則宜令導守。無至隳廢。願設處。亦宜許施。俾爲敦俗恤窮之道。敎以。令廟堂稟處。又啓言。范仲淹曰。幕府辟客。須可爲已師者。我朝藩閫之所謂幕府。全不擇人。害政妨民。未必不由於此。請嚴飭藩閫之臣。略倣薦辟之規。得人共濟。期有成效。敎以。營閫佐幕。不但在所當擇。內而軍門從事。亦宜愼揀。而近來各營。率多苟充。此後年少剛明幹事人。申飭擇差。○申馥啓言。仲淹在司理之職。與太守爭是非不屈。蓋以刑獄至重。不可不愼故也。殿下欽恤之德。浹人骨髓。而外邑掌獄之地。安保其無一夫之不被乎。喜怒之際。不無偏私。桁楊之下。或致冤枉。請申飭方伯守令。另加哀矜審恤之政。敎以。言甚好矣。出擧條申飭。又啓言。仲淹之訓督諸生。至於夜課。夫鄕序國學。其實一也。近來明經之士。專習句讀。科弊雖不可猝革。甄用之際。專取實工。句讀雖有不通。而文義通曉者。不拘常格而獎拔。則庶可以革口耳之陋習。而少收作成之實效矣。敎以。出擧條申飭大司成可也。
정조 10년 · 강
以李秉模爲吏曹參判。徐有成爲承旨。前望也。
정조 10년 · 강
御史金啓。洛以甕幕失火人等米錢材木分給形止啓聞。
정조 10년 · 목
狀啓略曰。臣於初一日夕。祗奉綸音。馳往江上。則夜色已深。故翌朝聚會失火民人等。謹以齎去綸音。眞諺翻膽。一一慰諭。而賑廳米九十八石十斗。錢二百九十六兩。與該廳郞廳。眼同分給。臣以聖上察隱救焚之德。拔例存恤之意。面面慰諭。則百千爲群。仰首側聽。懽欣感祝。往往有出涕者。肩荷包橐。手詑緡鏹。頹垣荒墟。如歸樂地。初二日夜。宣傳官臣金燨來。傳聖敎。以被燒漏戶。一例分給。戶曺收稅木及沿江流下木。或輸來頒給。或詢問運聚。而漏戶則臣於前席。旣承便宜擧行之命。故已依殘戶例。無遺分給。更與宣傳官。詳細申諭。收稅木自該所運來者。爲三千四百餘介。抄出貧戶三百三十六戶。與戶曹郞廳。一一分給。臣亦遍行於失火村里。多般慰撫。則或修葺基址。或運來材木。庶無離析之患。流下木今方知委於各鎭津將。又欲詢問於八江民人。如無弊端。當令運聚甕幕近處。俾民人從便買賣。期於奠居。前後宣諭之際。不惟被燒者之感泣無地。雖行路觀聽之類。擧有激感相助之意。毋論比隣與他洞。自願捐財而助力者。已至七八人。而其所願納米錢之數。亦甚夥然。且聞繼此願納者。不止一二云。仁政所及。民情可見。願納人姓名及所納數爻。從當以別單啓聞。敎以。觀爾狀辭。極甚該詳。目下民情。槪可領略。分給米錢及材本。皆已受去。結構方始云。自此安接。予方懸企。爾須着意宣撫。俾有終始之效。爾以比隣及他洞民人之自願捐財納錢米顧助事附奏矣。稍實民戶之出力顧助。誠心可尙。厚俗可見。待爾還朝後。別單入啓。當有別般論賞之擧。而一直許捧。若無限節。則朝家恩典。不無屑越之慮。爾亦知此意。量宜措處事回諭。○備邊司啓言。因東萊居民李斗靖等上言。有論理草記之命矣。倭供米元數。不下二萬餘石。而庫中久置。自多欠縮。館內改量。又致高濫。運監輩之負逋呼冤。必至之勢。來訴本司。不啻累矣。而使之仍舊。蓋不得已也。大抵倭供米。乃是田大同劃給者。捧上之準斛。所當一如稅納。今若嚴加提飭。每於各邑下納之時。一依稅納例。則庶可爲一分矯捄之道。請以此分付嶺伯及萊府。允之。
정조 10년 · 강
配時囚李慶獜于光陽縣。
정조 10년 · 목
義禁府啓言。珍島前郡守李慶獜原情以爲。己丑八月。除珍島郡守辭朝後。退出閤外。有一內豎挽袖。自言父母在本郡。幸須存問。故果爲一次記問。內需司奴婢貢上納時。該吏欲其所納之無弊。懇請折簡。愚迷所致。有所傳書。其後絕無問間云。請刑推。敎以。陰謀未必與聞。私通難掩其迹。不可以年老。有所寬恕。且渠供一一輸款。姑先遠配。○黃海監司嚴思晚。以宋允大到配啓。敎以。所犯雖甚駭然。編配夥然可悶。分揀放送。
정조 10년 · 강
行朝講于誠正閣。領事鄭存謙。 知事李在協。 特進官鄭好仁李秉鼎。 承旨徐有成。 玉堂申馥洪義浩。
정조 10년 · 목
領議政鄭存謙啓言。江華留守朴祐源狀啓以爲。本營都試及賞試射。一依松營例。而松營則每等賞資。幾至五六百兩。本營則只木二十疋。錢二十五兩。米十石磨鍊。今番各技得中者。殆過五百餘人。而所分不過分錢尺木。兵庫木一同。每年加數磨鍊爲請矣。保障重地。與他自別。苟有益於激勸之方。則每年一同木。何可靳許。依狀施行爲宜。從之。又啓言。槐院謄錄。成命已久。尙未編次。 右參贊鄭昌聖同爲句管。而以校正之役。勢難兼行云。減下。以本院提調洪良浩。使之句管。原編草本。間多就緖。活字印出。宜有朝家指揮。請令戶曹。送計士磨鍊。從之。又啓言。喬桐府使南憲喆所報以爲。軍餉還米折米之數。爲九百七十八石零。每巡不下七十五石。麥秋前萬無繼巡分給之望。限一百五十石。請許加分矣。所請數亦不多。依所報許施。以爲課農之地爲宜。從之。又啓言。忠淸監司金光默狀啓以爲。各樣還餉及濟民穀。限三萬五千四百石。特許加分爲請矣。方春種糧。專靠巡還。若守半留。則果有苟簡之慮。限三分二。許令加分爲宜。敎以。不必減數。依狀請許施。又啓言。 工曹參判沈豊之。 兵曹參判蔡弘履還差備堂。沈豊之湖西句管堂上還差。副司直金尙集。堤堰堂上還差爲宜。從之。又啓言。 黃海水使田翊顯狀啓以爲。康翎推峙烽臺失火。人物致死。該縣監李爗罪狀。請令稟處矣。該縣監不能檢飭之罪。在所難免。請令該府拿處。燒燼臺舍機械什物。卽爲改備後。更報本司之意。竝爲分付。從之。又啓言。宮人墨世父之居在 彰義宮後門外云者。出於墨世四寸金重和之所告。而前後一辭。無所差爽云。請亟擧旌表。從之。又啓言。大臣遷窆時。給助軍丁。載於大典通編矣。故相臣李昌誼緬禮。聞方過行云。請依定式擧行。從之。又啓言。方當課農之時。 兩道新伯及未下直守令。催促下送爲宜。從之。又啓言。 承文院移接處所。以舊弘文館仰達矣。使本院郞廳看審。則役處浩大。猝難修葺。聞闕外有可容接之家。而曾屬校書館。見方私賣云。請令戶曹給價還退。從之。○戶曹判書趙時俊啓言。因待敎尹行任所啓。三忠祠德池屯三結加劃事。有稟處之命矣。凡賜額書院之有土免稅。三結劃給。載在法典。而當初三忠祠。則劃給屯結者。已是從厚之盛意。今不必添劃。敎以。大臣之意何如。 鄭存謙曰。有司之論。欲守舊式。宜其如是矣。從之。
정조 10년 · 강
遞吏曹參判李秉模。以沈豊之代之。前望也。
정조 10년 · 목
以兪彥修爲執義。 朴行淳爲持平。宋煥德爲正言。洪聖淵爲修撰。 申耆爲兼弼善。李秉模爲工曹參判。
정조 10년 · 강
平安監司趙㻐。原春監司李致中。疏請歷省先壠。竝賜例批。
정조 10년 · 강
召見總裁大臣監印堂上及一提學金鍾秀于誠正閣。
정조 10년 · 강
命吏曹判書金履素。參判沈豊之問啓。
정조 10년 · 목
履素豊之連違召牌。政院請更牌招。敎以。無端違牌。此何道理。情病實故有無。爲先問啓。
정조 10년 · 강
忠淸監司金光默。以李思春山訟査覈馳聞。
정조 10년 · 목
光默狀啓。金鐸之自㥘理屈。移其父葬。旣在於彼隻擊錚之後。本道行査之前。則此訟曲直。今無更問之端。違法冒葬於廿步之間。落訟不掘於三年之久。納侤在逃。百計延拖。論其罪犯。不可以冢墓之巳掘。有所容恕。自臣營從重科治。該縣前縣監林泰遠。始旣延接邑子。末又定送官隸。當禁之地。任其入葬。揆諸訟體。亦難置而勿論。禮山前縣監林泰遠罪狀。令攸司御處。○刑曹啓言。禮山前縣監林泰遠。係是朝官。請移義禁府處之。允之。
정조 10년 · 강
御誠正閣。行抄啓文臣三月朔再次課講及四月朔親試。試官藝文提學李命植。 弘文提學徐有隣。 原任直提學徐浩修。直閣鄭大容。
정조 10년 · 목
敎曰。親試試官受點中。多有實故。不得備員。課講亦然云。 文任望筒。依例加望書入受點。○癸卯選講綱目。甲辰選講孟子。藝文館檢閱李崑秀通居首。御題燈市行七言古詩。 副司果韓致應三中一居首。
정조 10년 · 강
罷吏曹判書金履素。遞參判沈豊之。以李命植李敬養代之。 前望也。
정조 10년 · 목
政院啓言。問啓事命下矣。問于吏曹判書金履素。 參判沈豊之。則履素以爲。銓衡之任。與他自別。今臣以聞見則至孤陋。以措處則極礙掣。僚宷之間。政注之際。動輒難便。以此事情。顧何以每每冒膺。每每强行乎。日昨一出。怵迫嚴命。數次行政。諒非得已。晏然仍居。有愧尺寸之守。且臣區區迷執之外。素患痰癖之症。政席退歸之後。嘔泄兼作。飮啖全却。擔詣闕外。席稿待罪。屢違召命。至勤問啓。伏地惶隕。恭俟鈇鉞之誅。 豊之以爲。猥以無似。濫叨喉舌。適會尹光紹疏本之循例入徹。而旣在一院之長。漫不可否。臺評峻發。論列甚嚴。罷職薄罰。不足以贖罪。而特敍之命。許遞之敎。恩言鄭重。感淚自零。公議旣嚴。豈可晏然自恕。抗顏周行乎。且臣家有拘忌之疾。冒入淸禁。有所不敢。屢違嚴召。致勤問啓。惶懍震越。不知所達。敎曰。向來參議之許遞。與亞銓有應避也。以此引義。萬萬不當。且以病故言之。隨牌來詣。則可知其不至難强。 吏曹判書金履素從重推考。更卽牌招。違牌勿爲呼望。 參判沈豊之。聞有實病。姑勿牌招。又敎曰。日前屢違。處義無所據。暫膺旋引。今又懸牌。以遞爲限。止泊無期。揆以事體道理。極涉未安。且於促敎之下。諉以病重。席稿俟勘云。國體所在。決不可一味假借。吏曹判書金履素罷職。仍命吏曹參判沈豊之許遞。
정조 10년 · 강
以李家煥爲承旨。仍命敍用。
정조 10년 · 강
慶尙監司鄭昌順上疏辭職。賜例批。
정조 10년 · 강
以趙衍德爲承旨。李亨元爲兵曹參議。 前望也。
정조 10년 · 강
命咸鏡監司鄭民始。嚴飭守宰。宣諭懷保之意。
정조 10년 · 목
敎曰。卿下去之後。果已收殺乎。遐土愚氓。始雖不識裏面奸謀。或有見欺之事。到今必當怳然大覺。爲今之計。莫如嚴飭守宰。宣諭朝家懷保之意。此後更勿以無緊關之事登聞。卿亦知悉。非不欲下送慰撫之使。而此亦反貽廚傳之弊。玆令守宰。着意曉諭。一體知悉。
정조 10년 · 강
刑曹以笞士島屯長文中才等。令該道加刑定配啓。
정조 10년 · 목
因全羅監司李在學狀啓。該曹啓言。 文中才金莫生等。彼人之漂到本島。旣有再昨年已例。則豈不知邊情之至嚴。而敢生除弊之計。潛自敎諭。指送他島。不可以二次刑訊而止。請竝更加嚴刑定配之意。分付道臣。允之。
정조 10년 · 강
行召對于誠正閣。承旨趙衍德玉堂沈晉賢李羽晉。閣臣鄭大容。
정조 10년 · 강
江村慰諭御史金啓洛。進書啓別單。
정조 10년 · 목
書啓略曰。臣於所到江村。聚會民人。以苟有可言之事。可捄之弊。各陳所懷。俾爲歸奏之意。面面曉論。則或以面訴。或以書納。上江所願。下江不願。此村爲便。彼村不便。抄出一二事之可合矯捄者。別單條列。臣於諸江往來之路。更到甕幕失火村里。則元燒戶三百八十二戶內。始役者殆近三百。戶目下民情。大異始料。各懷感祝之心。擧無離析之意。沿江流下木事。江邊之前已積置者。憚於運輸。不無稱冤之慮。水上之今方流下者。故欲售價。間有觀望之意云。爲便燒戶之和買。反致木商之貽弊。此則姑爲置之。捐射顧助人抄出。分給稍多者別單開錄。○別單一。江民以曳船軍及內庫氷丁。專當擧行。松蟲軍則專當應役。其中氷丁最爲難支之弊。年前朝家特恤民隱。以輸運馱價錢二千餘兩。自戶曹上下。故每戶以氷丁三丁責應。而其價不過爲一錢。自永契替當之後。各洞洞任及燻造契人。符同京兆人吏隸及當部所屬。稱以江民旣免氷役。所謂掃雪除草等軍責出。而幸行時治道軍。自是燻造契人例當之役。而此亦移定江民。不得不以錢防役。通計一年。則恰過數兩錢。是故江民皆願以氷丁。依前擔當之意。到處齊訴。吏隸之符同洞任。徵斂殘民者。請査出嚴治。勿侵雜役之意申飭。一。江民專以船業及貿穀資生。而貿穀之到泊京江。定其主人。缷下積置。以爲發賣。而令春自京兆。謂以操縱市價。捧甘申飭。隨其貿穀之到泊。使之發賣於船頭。嚴禁積置。故貿穀船隻。將有散向他方之弊。民人等擁馬齊訴。令各其穀主。渠自積置。渠自發賣之意。自京兆更爲知委。一。江民之以船爲業者。載來鹽魚。則內外魚物廛人。作黨出來。稱以收稅。假令鹽魚百同。則擇執其二三十同。而每同市直之可捧十兩者。只以二三兩定價勤奪。而廛人未和買之前。使不得擅賣。至於露梁銅雀。則隨其載魚多少。以錢收稅。其外他江。如是濫徵。實爲痼弊。自京兆捉來本廛頭目。各別嚴飭。以錢酌定收捧之意。令該署定式施行。一。甕幕里失火民人中。居住奉常寺垈田者。爲百餘戶。此皆至貧之類。三年防役。雖蒙許免。垈田稅納。亦難辦出。請分付該寺。限一年蕩減自願顧助人。甕幕居前萬戶廉天培。白米一百二十石。前郞廳趙命稷。錢四百兩。空石四千立。中部居譯官金應哲。錢五百兩。東部居譯官洪得一。錢五百兩。南部居譯官玄烒。錢五百兩。
정조 10년 · 강
召見下直監司守令及惠堂江村慰諭御史于誠正閣。
정조 10년 · 목
左承旨趙時偉啓言。 知禮縣監趙祥逵誤奏邑號。請推考。從之。賑廳堂上徐有隣趙時俊啓言。此江村慰諭御史別單也。永契設始之後。江民輩雖免氷役。還應雜役。前之一錢。今爲數兩。至有反願氷役之擧。所當以氷役還于江村。雜役還于他坊。而便同鎖刻。有難輕議。大抵掃雪除草等事。係是城內外通同之役。不可以居在江村。獨自倖免。而至若道路修治。旣是燻造契擔當之事。則移送江村。莫非符同府隸。欲爲分役之計。當該洞任京兆吏隸當部所屬。竝從重科治。道路修治。依前使燻造契擔當爲宜。從之。敎以。除草掃雪軍事。詳問京兆。再明次對。更爲稟處。又啓言。鹽魚廛人之侵漁鹽魚舡者。匪今斯今。屢度申飭。勒市之弊。尙此未已。露梁銅雀。旣以錢收稅。則他江村鹽魚舡之廛人收稅。一體以錢代徵。著爲定式事。請分付該署。從之。又啓言。貿穀舡之來到京江也。各定主人。缷置發賣。自是流來之規。而不無操縱之弊。故致有京兆之捧甘申飭。而許多穀物之一時發賣。積置舡中。俱是行不得之事。一依御史所請。使穀主。渠自缷下。渠自發賣之意知委。而都庫操縱之習。隨現重繩。府屬輩侵漁之患。請一體禁斷。從之。又啓言。 太常垈田。事體不輕。而今番蠲恤。實是曠典之恩。特限一年蠲減爲宜。敎以。限三年蕩減。自賑廳給代。又啓言。捐射顧助人廉天培趙命稷。所當施以加資。而事係恩賞。不敢擅便。 譯官三人。請令司譯院。採問其情願後稟處。從之。○司譯院啓言。 譯官金應哲洪得一玄烒。問其情願。則皆願等第云矣。敎以。依願施行。
정조 10년 · 목
敎曰。今夜依近年例弛禁事。分付巡邏營門巡廳捕廳。○因訓鍊都監習陣單子。敎曰。今夜適値燈夕。軍兵之趁曉赴操。在所當念。無故日退行。
정조 10년 · 강
吏曹參判李敬養疏陳解由未出。賜批勿拘。
정조 10년 · 강
禮曹以 各陵石物修改擇日啓。
정조 10년 · 목
該曹啓言。　厚陵　光陵石物塗灰修改吉日。今四月十八日。 靖陵石物塗灰修改吉日。今四月二十七日。幷先事告由 祭。同日曉頭。行告安 祭事畢後設行。所用雜物。令各該司進排。本曹堂郞進排監董。敎以。依回啓施行。
정조 10년 · 강
吏曹判書李命植上疏辭職。賜批。
정조 10년 · 목
疏略曰云云。批以。疏辭過矣。卿其勿辭。入來開政。
정조 10년 · 강
有政。吏曹判書李命植。參判李敬養。兵曹判書徐有隣進。
정조 10년 · 목
以鄭一祥爲左參贊。兪彥鎬爲右副賓客。洪良浩爲都總管。廉天培爲景福將。趙命稷爲慶熙將。
정조 10년 · 강
行名對于誠正閣。承旨徐有成。玉堂沈晉賢李羽晉。閣臣鄭大容。
정조 10년 · 강
掌令魚錫齡。以母病上疏辭職。賜例批。
정조 10년 · 강
命當該注書尹悌東拿處。
정조 10년 · 목
敎曰。筵話事體。何等至嚴。近來記注。全失本旨。注書所爲。固極駭然。而至於去月二十四日次對筵話。段段行行。無非外題說話。屢命釐正。終欠別白。不可但以生疏言。當該注書尹悌東。待日記修納。令該府拿問嚴處。以懲年少新進不畏法之習。
정조 10년 · 목
因刑曹參議李敬一呈辭。敎以。訟曺堂上。不宜數遞。除拜未久。豈可尋單。捧納承旨推考。此呈辭勿施。
정조 10년 · 강
命漆川島牧民。一體給復。
정조 10년 · 목
禮曹啓言。慶尙監司鄭昌順査啓以爲。巨濟漆川島民上言中。給復之典。只施於牧馬。不及於養牛。丁卯年上言行査。自備局一體給復事。 惠廳及司僕寺捧甘分付矣。今已多年。未蒙一視之澤云矣。溯考謄錄。果有覆啓蒙允者。而移文惠廳。初不載錄。或由於因循之致。黑牛旣係 祭享所用。道啓若是明白。請依他牧子例給復。從之。
정조 10년 · 강
判下禮曹回啓二度。
정조 10년 · 목
該曹啓言。開城留守尹塾査啓以爲。本府地誌。只有申天男武科。甲子亂。錄振武原從一等功臣。丙子之亂。以都元帥軍官。力戰死於兔山縣三十四字。本府地誌。卽故相臣金堉留守時所刊。而書申天男於忠臣秩。兔山縣所報。則旣無指的。海東忠義錄中。李翊盧悌誠崔擇善。俱爲戰亡於兔山。申天男似是同時。而不可以臆見立證云。當初上言中。殉節於兔山靈臺之野云者。固是肯綮。而本縣所報。旣如是無徵。則雖有本府誌之所錄。不可許施。請置之。從之。又啓言。平安監司鄭一祥査啓以爲。鐵山故學生盧賢熙妻張氏及義州故學生金致瑀妻金氏烈行。文跡旣有可徵。物議亦足取信云矣。邑報道啓旣如是。則式年抄啓時。何爲獨漏乎。況金氏旣蒙給復之典。恩典不可疊施。請置之。從之。
정조 10년 · 강
召見藥院三提調時原任閣臣于昌慶宮之別堂。
정조 10년 · 목
都提調徐命善。問東宮諸節。予曰。疹症一向平順。幾盡消癍。自昨神氣昏沈。時有升氣之漸。初以蛔症爲疑。更觀症情。似是膈氣。藥物親監煎用。姑無動靜。誠甚悶慮矣。卿等第爲入見。命善等以次入見。提調李文源曰。患候至此沈重。而藥院漠然無知。實不成說矣。命善請自今還爲直宿。予曰。姑爲本院直宿。命善曰。本院直宿。亦甚緩忽矣。予曰。更待下敎爲之。仍敎曰。諸大臣爲承候來待闕下云。而方親監醫藥。故難以酬應。勿爲留待之意。傳于諸大臣。又敎曰。都提調先退。提調仍留此處。二更用五錢重蔘茶。文源曰。連進蔘茶。亦無動靜。不勝煎迫之至。予曰。漸漸苦重。此將奈何。方外諸醫之看疹病有名稱者。使之明日來待。四更又用蔘茶。予謂文源。此等處予皆躬檢蓋至情所在而亦有意矣。五更用乳三汁小許。文源曰。搐搦之症。似減於午間矣。予曰。似是元氣漸陷之致。予不忍見矣。 慈官今夜亦達曙。焦慮悶迫罔措。尤當如何。日已平明。命諸臣退出。○敎曰。雖以愼重之意。許令直宿。政院玉堂內閣春桂坊朝廷。問安勿爲之。各司切勿待令。○司饔院啓言。藥房移直於本院。本院則移接於扈衛廳矣。○敎曰。再明日陳賀。以念後更爲推擇以入
정조 10년 · 강
世子薨逝于昌慶宮之別堂。
정조 10년 · 목
世子証候轉劇。屢試湯劑鍼灸。竟無應效。命設侍藥廳。遣大臣祈禱于 社稷　宗廟。社稷獻官判府事金熤。大祝副司果金履翼。 宗廟獻官判府事李福源。大祝副司果曺允大。再行祈禱。未及焉。未時世子薨逝。東首屬纊。命師傅賓客春桂坊。會立階下。予具黑笠白袍帶。諸臣時服擧哀如儀訖。行皐復。內侍以世子常服黑袞龍袍陞霤履危。北向三呼王世子復。以衣投於前。內侍承之。入覆于世子上。奉安于靈床。設氷擧哀如儀。命宗戚執事及諸閣臣。輪回陪侍。予改具翼善冠白袍烏犀帶。就位哭。 慈殿 慈宮中宮具素服。就望哭位。望哭如儀。百官以淺淡服烏紗帽黑。角帶就哭。時原任大臣承史閣臣春桂坊外。哭于外庭。班首進名奉慰。命宣傳官。持信箭知委五營。扈衛宮城。又命兵曹。把守闕內各門。閉建陽門。敎曰。宗戚執事恩彥君裀。錦城尉朴明源。昌城尉黃仁點。前參奉趙寬鎭。都事趙應鎭領敦寧洪樂性。前承旨洪樂信洪樂任。幼學洪樂倫。前主簿洪守榮。幼學洪最榮。輔德金峙默。前牧使金持默。司僕僉正洪義榮。別省記。限成服入直。時無職名人。令冠帶常仕。洪樂信洪樂任洪樂倫不進。仍命承史閣臣春桂坊。全數入直。
정조 10년 · 강
行沐浴襲。宗戚執事及贊儀鄭涑司果鄭學基入參。
정조 10년 · 목
戌時。內侍設床鋪褥席及枕。褥用白綿布。遷世子于床。南首覆以衾。衾用複。設屛及新盆槃膳鐥等器。盆以下。工曹所進。明衣。白絹單衣。巾櫛方巾一。用白絹。方一尺八寸。沐巾一。浴巾二。皆用白絹。櫛用竹木梳各一。尙方所進。內侍以粱米潘及湯。潘浙米汁。湯煮檀香水。沐浴如儀。束髮。以皀絹纓束之。剪手足爪。盛小囊。覆以衾。亥時。內侍設襲床于帷內。鋪褥席及枕。行襲。用柳綠雲紋大緞袞龍袍。內拱。有紋大紅緞。玉帶。大紅緞廣織。內拱帽緞。纓子大紅廣織。泥銀畵錢。空頂幘。帽緞。內拱同。以紙金飾。靴子。帽緞。內拱及底。白綾。衿。草綠廣織。衿縇。大紅廣織。靴。淸白禾花紬。衿。草綠廣織。草綠雲紋緞快子。內拱。大紅貢緞。紫的緞廣袖。軟桃色緞廣袖。玉色別紋緞廣袖。以上內拱。白綾。柳靑中廣織長衣。甫羅緞長衣。白廣紗單衫。白貢緞袴。白廣紗單袴。白廣織襪。白廣織行纏。藍廣織腰帶。藍廣織單衽。帽緞幎冒。帽緞握手。以上內拱。大紅貢緞。充耳。雪綿。襲訖。覆以衾。將含。左參贊鄭一祥詣戶外。以米盌司䆃寺供稻米。珠槃。尙方供眞珠。跪進。內侍傳捧。入詣世子床東西向跪。撤枕發巾。鄭一祥以銀匙抄米。實于口右。幷實一珠。又於左於中。亦如之。含訖。擧哀如儀。行襲奠。設交椅床卓于寢門外。內侍疊遺衣。盛於小函。束白綃一匹。爲魂帛。加遺衣上。捧函安於交椅。攸司具禮饌。禮曹省視。內侍傳捧。入設於案上。置香爐香盒幷燭於其前。雖非奠時。夜則終夜設燭。代奠官盥手陞東階。詣香案前。北向跪三上香。酌酒奠于案。連奠三盞。凡捧香爐酌酒授盞。皆內侍爲之。○敎曰。三年祭價錢。雖是應行之擧。何用民斂。依壬申 特敎。以常賑耗條中計減。以省民役事。三懸鈴行會。○吏曹以各都監堂郞及差備官啓下。○代奠官廣陵君烻。殯宮禮葬墓所三都監都提調。判府事徐命善。殯宮都監堂上二。行副司直徐有隣。禮曹判書尹蓍東。郞廳六。司僕正尹㬦。兵曹正郞尹載命。禮曹正郞金致光。戶曹正郞洪元燮。工曹正郞李性淳。漢城判官宋厚淵。禮葬都監堂上二。行副司直李在簡。戶曹判書趙時俊。郞廳六。侍講院文學尹長烈。兵曹佐郞柳文養。禮曹佐郞崔重圭。刑曹正郞李遠培。工曹正郞李海敷。司僕判官洪景厚。墓所都監堂上二。行副司直徐有寧。工曹判書李文源。郞廳六。副司果李東郁。兵曹正郞李秉喆。禮曹正郞李景溟。司䆃僉正鄭杆。濟用判官尹晚東。司僕主簿沈原之。銘旌書寫官知敦寧徐浩修。殯宮移奉時奉魂箱官知敦寧徐浩修。對擧官二。 奎章閣直閣鄭大容。 奎章閣待敎李崑秀。奉銘旌官吏曹參議李集斗。奉跗官二。弘文館副修撰洪義浩。副司果李翼晉。奉印官二。 翊衛司衛率朴綏源。翊贊李晚秀。奉印床官二。濟用判官尹晚東。濟用奉事吳彥謨。奉素蓋官二。副司果金聖䂓。敦寧直長金在昌。奉跗官二。儀賓都事金履裕。副司果兪駿柱。奉素扇官二。副司果閔百準。副司果李昌會。奉跗官二。敦寧判官金魯成。敦寧主簿黃基玉。奉香爐官敦寧參奉朴英源。奉香盒官刑曹正郞李弘源。奉香床官二。司䆃僉正鄭杆。氷庫別檢金鍒。奉奠官二。翊衛司侍直徐弘輔。洗馬鄭述仁。奉奠床官四。司僕判官洪景厚。刑曹佐郞李亨正。司饔僉正黃昌源。繕工奉事鄭斗榮。奉靈座官二。刑曺正郞李遠培。戶曹佐郞宋啓來。守墓官安春君烿。墓所守衛官二。學生洪龍燮。學生李厚生。墓所忠義。學生李復鉉。○吏曹啓言。今此三都監堂上郞廳差出時。只憑本曹謄錄擧行。追聞都廳望。則待都提調點下後。都提調方始啓下者。載在大典通編云。臣之未諳格例之失。自無所逃。三都監都廳望。請竝勿施。臣則惶恐待罪。敎以。知道。卿則勿待罪。○兵曹陪衛節目。親臨擧哀時。別雲劍四。金魯鎭李在簡金履素金尙集。預差二。沈豊之申大升。入直砲手六十名除出。限成服間。各門分把。雜人一切嚴禁。○藥房啓言。臣等忝居保護之任。全昧醫方。不能盡誠。王世子患候。連日危篤。而終未得進用對症之劑。竟遭罔極之境。臣等之罪。萬殞難贖。惶恐待罪。批以。壽夭在天。豈在醫藥。安心勿待罪。○禮曹啓言。取考戊申謄錄。上食獻祭時。有宗親及功臣子孫一人。輪次直宿之規。請令該曹差出。允之。又啓言。五禮儀。自初喪至卒哭。幷停大中小祀。而殯後惟啓 社稷事載錄。請依此擧行。允之。又啓言。 宗廟各 陵殿。卒哭前雖廢祭享。朔望焚香。則不可停廢。請依前例擧行。允之。又啓言。大殿 王大妃殿 惠慶宮中宮殿擧哀儀註。磨鍊以入。而百官變服哭臨之節。請依例擧行。允之。又啓言。今日爲始。大殿 王大妃殿 惠慶宮中宮殿供上。素膳封進。而世子宮。則像生時例。仍爲封進事分付。從之。又啓言。殯宮襲奠以下祭奠。已爲磨鍊。成殯奠及成服奠朝夕奠上食朔望奠。請依禮文擧行。成殯奠。內瞻寺。朝夕奠。成殯後初次三日。奉常寺。再次三日。內瞻寺。三次三日內資寺。晝茶禮初次三日。奉常寺。再次三日。內瞻寺。三次三日。內資寺。朔望奠五月望奠。奉常寺。六月朔奠。內資寺。望奠。內瞻寺。以上祭奠。請三司周而復始。從之。○朝夕上食。司饔院。水刺一器。湯一器。三色灸一器。沈菜一器。水芹生菜一器。熟菜一器。艮醬一器。海衣佐飯一器。牛毛一器。香醞一甁。匙楪一器。三兩燭三丁。襲奠。奉常寺。藥果三器。小朴桂二器。紅散子一器。白散子一器。餠三器。松古餠自朴餠敬丹餠。湯二器。煎烝雜湯。實果五器。隨時取用。茶麪一器。淸酒一甁。三兩燭三丁。義盈庫進排。小斂奠饌品。內謄寺。大斂奠饌品。內資寺。成殯奠饌品。奉常寺。成服奠饌品。內瞻寺。望奠饌品。內資寺。竝上同。十三日十四日十五日朝夕奠晝茶禮。餠一器。實果一器。湯一器。䓀莄菜一器。茶麪一器。水正果一器。淸酒一甁。三兩燭三丁。義盈庫。藥果一器。晝茶禮用。十六日十七日十八日。內瞻寺。十九日二十日二十一日。內資寺。饌品竝上同。發靷日爲限。三司排日輪回。
정조 10년 · 강
以沈豊之金思穆趙興鎭爲承旨。前望也。
정조 10년 · 강
分遣重臣。詣 社稷　宗廟　永寧殿　景慕宮告世子薨逝。社稷獻官淸川君金鍾正。大祝副司果宋銓。 宗廟獻官仁陵君李在協。大祝副司果李庚運。奉常正李敏采。 永寧殿獻官副司直金魯鎭。大祝副司果李翼晉韓用龜。 景慕宮獻官左參贊鄭一祥。大祝副司果李尙度。
정조 10년 · 강
移安世子靈床于瑶華堂。行大斂。
정조 10년 · 목
執事者。設奉移諸具於靈床前。都監措備。床一。小欄平床。唐朱紅㵕。褥。表草綠水紬。內拱磻紅鼎紬。尙方所進。席二。白方席縇紅鼎紬一。 彩花席縇紫吐紬一。褥上下所排。 長興庫所進。素錦褚一。別工作所進。覆巾一。白方紬尙方所進。擔索。白正布濟用監所進。午時前二刻。移安世子于小欄平床上。以去核實斂衾上下左右。大紅紋緞衾。幷去核。覆之斂衾上。以素衾錦褚奉下後。以紅紬貫床欄內環。素錦褚左右穿孔。以貫左環之紬納左孔。展過紅緞衾上。出于右孔。繫于右環。床欄外環。貫匹布。周繞四面。以便擔奉。素錦褚上。以白紬限底覆之。時至。弼善跪白外備。又白進發。各差備官前導。內侍奉擧靈床。掖隸奉詣。予以環經布帶哭步從。師傅賓客春桂坊都監堂郞。皆哭步從。兵曹堂郞各一員。都總府堂郞各一員。翊衛二人佩劍。司禦二人佩弓矢。如常陪衛。至瑶華堂。未時。內侍設大斂床。鋪褥席及枕布紋。白禾花紬長一橫五。用大紅雲紋緞衾。領藍雲紋緞。同正內拱白無紋綾。上倒衣。黑熟綃冕服。白熟綃中單。鴉靑雲紋緞貼裏。龍胸褙具。紫的鄕織石榴紋緞快子。內拱藍無紋綾。蓮頭色花緞夾袖。袖口大紅雲紋緞。內拱眞紅廣織。藍廣織道袍。深綠雲紋緞快子。以上內拱大紅貢緞。玉色禾漢緞廣袖。蓮頭色蟬綃廣袖。玉色蟬綃廣袖。甫羅令綃長衣。以上內拱白禾花紬。下倒衣。眞紅熟綃冕裳。藍廣織道袍。內拱粉紅無紋綾。紫的無紋鄕織廣袖。內拱白禾花紬。玉色禾漢緞廣袖。內拱白廣織。頭綠無紋綾長衣。內拱白禾花紬。禭衣大紅雲紋袷紗袞龍袍。內拱藍雲紋袷紗。藍輕光紬氅衣。斂衣衾結紋訖。行大斂奠。擧哀如儀。
정조 10년 · 강
下梓室。行成殯奠。
정조 10년 · 목
先是。以長生殿梓室長廣太過。故命以本殿所儲黃腸新造。內漆三次。外漆五次以進。申時移梓室于欑室。以煉熟秫米灰鋪其底厚五分。加七星板厚五分。着漆。設褥。紫的有紋鄕織。內拱大紅雲紋緞。正枕。紫的鄕織。訖。奉世子于梓室內。入頭髮囊一。爪甲囊四。以上大紅雲紋緞。黑雲紋緞袞龍袍。胸褙具。內拱大紅大緞。大紅雲紋緞衾。領藍雲紋緞。內拱白禾花紬。草綠雲紋緞快子。內拱大紅貢緞。紫的無紋鄕織廣袖。內拱白禾花紬。草綠雲紋緞衾。領紅雲紋緞。內拱白禾花紬。玉色禾漢緞長衣。藍令綃廣袖。藍貢緞廣袖。玉色無紋禾漢緞廣袖。玉色無紋大綾廣袖。草綠雲紋緞廣袖。紫的無紋綾快子。蓮頭色禾漢緞廣袖四。蓮頭色松金緞長衣。頭綠無紋綾廣袖。頭綠蓋其紬長衣。蓮頭色貢緞廣袖。紫的大綾廣袖。頭綠大綾廣袖。藍大緞廣袖。草綠貢緞廣袖。以上內拱白禾花紬。玉色雲紋禾漢緞廣袖。內拱白無紋綾。白無紋廣織袴。內拱白綾。鴉靑有紋袷紗幅巾。內拱藍有紋袷紗。黑無紋紗幅巾。紫的水紗快子二。內拱頭綠輕光紬。紫的雙紋綃快子。藍生輕光紬道袍。粉紅生輕光紬四䙆衫。縇黑杭羅。藍別宮綃道。袍玉色四綃氅衣。草綠雲紋袷紗快子。內拱眞紅雲紋紗。紫的杭羅道袍。草綠水紗氅衣。草綠雲紋大緞廣袖。內拱白禾花紬。片衣蓮頭色松金緞二。草綠雲紋大緞五。以上內拱大紅貢緞。眞紅貢緞二。內拱玉色松金緞。鴉靑雲紋大緞六。內拱同。鴉靑雲紋大緞二。內拱大紅貢緞。藍廣織九。內拱同。玉色無紋緞一。內拱同。大紅雲紋大緞三。內拱同。大紅貢緞二。內拱同。甫羅石榴紋緞一。內拱同。藍雲紋大緞天衾。領內拱。大紅大緞。覆天衾訖。擧哀如儀。蓋天板設衽柩衣。大紅雲紋緞畵黼。閉欑室門。設半月平床。四面施黑染紬帳。于欑室之南。移安魂帛交椅于平床。帳內設床卓于平床之前。立銘旌于欑室之東。置寶案于欑室之西。設素蓋于床卓之左右。寶案右垂紋緞帳。帳內設靈寢。行成殯奠。靈寢本設於欑室東。而今則移設于室西溫堗。不用滿頂幄平床。○奠饌自內備。命諸閣臣陳設。外司所陳禮饌。命內侍陳設于外卓子。擧哀撤饌如儀。○敎曰。戊申年宮城扈衛。三日後撤罷云。今日成殯後。待標信卽爲解嚴。令各營知悉。仍命宣傳官勞問。又敎曰。守墓官享官及代奠官忠義入接處所。以泰安門外差備所屬入接處爲之。又敎曰。梓室當親書上字。書寫官勿爲啓下。又敎曰。禁喧郞廳柳文養。都監郞廳減下。又敎曰。兵曹郞廳中都監分差人。本職幷改差。○都監都提調徐命善啓言。三度加漆。雖載於儀軌。而今番則用合木梓室。着漆之節。不可不加其度數。自明日爲始。以十一度爲準。盛暑前畢漆結裹。恐合事宜。從之。又啓言。挽章曾有六十軸磨鍊之例。今亦依此擧行。從之。仍敎以。曾經春坊外。以六十軸磨鍊。又啓言。曾經春坊人。多在罷削中。合有收敍之道。故敢達。敎以。幷蕩滌敍用。命善曰。請令該曹付軍職。明日使之受服。從之。又啓言。本都監郞廳柳文養減下代。前郡守鄭存玉差下。仍令該曹付軍職使之冠帶。從之。○禮曹啓言。罷散官中應服朞服之類。依百官服例。成服日受衰於闕門外事。載錄於戊申謄錄。請依此擧行。允之。又啓言。戊申謄錄。百官虞祭卒哭小祥及四時大祭。則朞服前使之入參事載錄。依此擧行。而曾經師傅賓客輔養官春桂坊。則幷參朔望祭。請下敎知委。允之。敎曰。練祥禫及易服時。百官幷入參。雖於服盡後。如有親臨時。則無論俗節朔望及大祭。依例進參。一體知委。又啓言。取考喪禮補編壬申 傳敎。若曰。自庚子 國恤入直人行朝晡哭。戊申春桂坊官員。請又行朝夕上食。若此故今番又用此例。比諸庚子四時哭矣。今乃覺過。此後。殯宮只行朝晡哭。令編輯廳載錄矣。請依補編所載。春桂坊官員勿參朝夕上食。只行朝晡哭。允之。又啓言。 王大妃殿公除。自今月十四日成服爲始。滿三日爲同月十六日。 王大妃殿。自內改御深染玉色大袖長裙黑蓋頭頭★(須/巾)及帶皮鞋。侍衛尙宮以下。從 上服。從之。○禮曹判書尹蓍東啓言。國朝喪禮補編有二本。一則壬申所刊。一則戊寅所刊。而壬申本。當丁丑兩國恤擧行諸節。多有不便。故 先朝更命設廳。改修爲六册。兩本俱存。眩於按考。壬申本四册。係是已經改修。不可遵用者也。玉堂春坊及各司所藏册子。請竝爲收聚洗草。從之。○命禮葬都監堂上李文源。墓所都監堂上李在簡相換。○吏曹挽章製述官六十望。奉朝賀金致仁。領府事金尙喆。領議政鄭存謙。判府事徐命善。領敦寧洪樂性。判府事李福源金熤。奉朝賀徐命膺。知中樞黃景源。判敦寧金鍾秀。行副司直鄭尙淳金魯鎭。仁陵君李在協。左參贊鄭一祥。兵曹判書鄭昌聖。行副司直李性源兪彥鎬徐有隣徐有寧。刑曹判書金履素。行副司直洪良浩。大司憲鄭好仁。行副司直徐有慶。知敦寧徐浩修。右參贊李★(土+甲)。行副司直李在簡。戶曹判書趙時俊。行副司直吳載純。禮曹判書尹蓍東。漢城判尹金尙集。行副司直李聖圭李亨逵。大司成閔鍾顯。行副司直李崇祜李敬養洪秀輔洪檢蔡弘履。禮曹參判李秉模。行副司直尹師國。都承旨沈豊之。左承旨金思穆。刑曹參判金頤柱。行副司直申大升尹承烈沈有鎭。工曹參判鄭宇淳。兵曹參判趙時偉。戶曹參判李度默。行副司直黃昇源李義行。禮曹參議趙城鎭。行副司直尹行元朴天行。右承旨趙興鎭。行副司直洪明浩。副司果閔彝顯鄭致淳李殷模趙雲紀。預差十望。副司果李思祚姜忱鄭益祚柳協基尹序東李翼晉吳泰賢李晴韓商新鄭東愼。書寫官十望。副司果李翼晉嚴思憲尹序東李東稷韓用龜韓光植柳畊金熙釆宋俊載姜世綸。預差二望。副司果權儐任希遠。
정조 10년 · 강
禁府都事趙應鎭。司饔奉事權偗相換。口傳也。
정조 10년 · 목
禮曹啓言。王世子喪服制。國制。殿下齊衰朞年。而戊申服制。亦有已行之禮。當以此磨鍊。取考喪禮補編成服條。則以殿下斬衰三年載錄。今番則未知何以擧行。請問議大臣儒臣處之。允之。又啓言。問議于時原任大臣。則領議政鄭存謙以爲。齊衰朞年。旣是國制。又有戊申已行之典禮。似當遵此。昔年補編編輯時。至有歷 詢廣議之擧。而其時諸臣之議。擧皆持難。以臣謏淺之見。不敢質言。領府事金尙喆病不收議。判府事徐命善。領敦寧洪樂性。判府事李福源金熤以爲。喪禮補編。卽我 聖祖定制垂後之書。臣等何敢容議。而戊申服制。亦我 聖祖已行之典禮。此實遵用五禮儀。而自合於古禮。以臣等謏淺之見。不敢僭易云。又啓言。依聖敎發遣郞廳。問議于前持平閔彝顯以爲。臣以昧禮。不敢仰對云。贊善金履安以爲。臣素懵禮學。雖欲仰對。實無其路云。諮議曹霖以爲。臣竊伏念戊申服制。雖是 先王朝已行之禮。喪禮補編。卽 先王朝已定之制。似可奉行。而臣前後叨冒。無非匪分。不敢預議云。敎以。齊衰朞年之制。雖有戊申已行之例。伊後補編纂輯時受 敎。改以斬衰三年之制。到今當遵補編受 敎。而至於正體之說。出自註疏。爲先正所勘定剖判者。受 敎中元無明白指 敎。聖意所存。有未敢知。則惟此正體二字。義理所係甚大。終有未可以容易打壞。然則體不正正不體。在今日俱不能無嫌。受 敎之遵奉。似非寡躬今日之所敢遽議矣。又啓言。依聖旨殿下服制。當以齊衰朞年磨鍊以入。而 王大妃殿 惠慶官中宮殿服制及宗親文武百官服制。請竝依戊申已行之禮磨鍊以入。允之。
정조 10년 · 목
辰時。內侍設成服位於堂內。禮曹判書跪啓請成服。尙衣院官進衰服。命婦以下宗親文武百官皆服衰服。攸司進禮饌如儀。宗親文武百官入就位。內侍前導。入就位哭止哭。代奠官三上香。奠酒如儀。又哭盡哀。百官班首進名奉慰。竝如常儀。○服制齊衰朞年。十三日公除。公除前視事服。白袍。白布裹翼善冠。笠同。白布裹烏犀帶。白皮靴。公除後。翼善冠笠同。白袍烏犀帶。燕居白帶。中宮殿齊衰朞年。公除後白布大袖長裙黑蓋頭頭★(須/巾)及帶白皮鞋。王大妃殿緦麻三月。十三日公除後。深染玉色大袖長裙黑蓋頭頭★(須/巾)及帶皮鞋。  惠慶宮大功九月。十三日公除後。深染玉色大袖長裙黑蓋頭頭★(須/巾)及帶皮鞋。內命婦尙宮以下齊衰朞年。生布背子蓋頭頭★(須/巾)布帶白皮鞋。公除後。白布背子黑蓋頭頭★(須/巾)及帶白皮鞋。宗親文武百官齊衰朞年。喪事着衰服。燕居從上服。公除前白布帽笠衣帶。公除後烏帽笠帶白衣。燕居白帶。各道大小使臣及外官服。與百官服同。守墓官侍墓官服齊衰三年。東宮內侍飯監斬衰三年。別監各差備人。極麤生布直領頭巾麻帶白繩鞋終三年。大殿中宮殿內侍以下服。各從上服。出外與百官同。 社稷署　宗廟署及各 陵殿宮園廟墓官等。入直竝服常服。出外與百官同。甲士正兵公除前白衣笠帶白皮靴。公除後白衣黑笠白帶。有職事前銜成衆官內禁衛忠義衛忠贊衛忠順衛別侍衛族親衛社勇衛之類。白衣白布裹帽帶白皮靴。公除後烏帽笠帶。燕居白帶。儒生公除前白笠衣帶。公除後黑笠白衣白帶白履。錄事書吏公除前白笠白平頂巾頭巾白衣帶。公除後黑笠巾白衣帶靴履。庶人及僧徒白衣白笠白帶。公除後白衣黑笠白帶。皀隸羅將白衣白巾白帶。公除後黑巾白衣帶。竝限朞年。○敎曰。議諡。依壬申年例。成服後擧行。都承旨沈豊之啓言。議諡事命下矣。時原任大臣政府西壁館閣堂上六曹參判以上。請幷牌招會議。從之。
정조 10년 · 강
議世子諡曰溫孝。領議政鄭存謙。判府事徐命善。領敦寧洪樂性。判府事李福源金熤。  奎章閣提學金鍾秀。左參贊鄭一祥。右參贊李★(土+甲)。吏曹判書李命植。戶曹判書趙時俊。禮曹判書尹蓍東。兵曹判書鄭昌聖。刑曹判書金履素。工曹判書李文源。弘文提學徐有隣。藝文提學李命植。戶曹參判李度默。禮曹參判李秉模。兵曹參判趙時偉。刑曹參判金頤柱。工曹參判鄭宇淳。禮曹參議趙城鎭。
정조 10년 · 목
領議政鄭存謙。判府事徐命善。領敦寧洪樂性。判府事李福源金熤啓言。臣等與政府堂上六曹參判以上館閣堂上。王世子諡號議定以入。○溫孝。德性寬和曰溫。慈惠愛親曰孝。良懿。溫良好樂曰良。溫柔聖善曰懿。敦宣。溫仁忠厚曰敦。善聞周達曰宣。首望批下。○敎曰。以西 五陵局內置標崗麓。欲爲擇定墓所。堂上二員。與地師除朝辭。眼同看審以來。廚傳倂除之。只給驛馬。都廳郞廳進去置之。率去員役等一二人外。倂除之事。令都監知悉。○禮曹啓言。卽接奉常寺所報。則在前虞主造成處所。例設於空闕殿閣云。今此王世子喪神主造成及奉安處所。以何處爲之。敎以。慶熙宮爲善堂爲之。仍於其處奉安。
정조 10년 · 목
初漆卯時。再漆巳時。三漆申時。殯宮都監啓言。取考戊申儀軌。則梓室加漆時。都監都提調提調都廳郞廳及長生殿都提調提調郞廳宮官一員。入來看審。畢漆後哭臨。戶外退出。承史則親臨時入參矣。今亦依此磨鍊儀註。從之。敎以。入直閣臣別入直承史。同爲入參。又啓言。自今日爲始。堂上一員。郞廳一員。依例輪回直宿。以爲看檢祭奠之地。從之。又啓言。本都監稱號。自今日改以魂宮。一應諸事。依前磨鍊。而魂宮郞廳。則自前以二三員擧行。請郞廳尹載命金致光減下。從之。敎以。各都監郞官。如有不緊名色。亦爲量減。又啓言。魂宮修理。今將始役。請待下敎進詣奉審。敎以。待下敎擧行。○右副承旨徐龍輔啓言。今日加漆時刻已屆。而匠手尙不待令。以致許久遲滯。事體萬萬駭然。長生殿都提調外提調。竝從重推考。殯宮都監亦難免不飭之責。都提調外提調。請一體從重推考。從之。又啓言。伏見禮曹節目。則 王大妃殿 惠慶宮公除。皆以十三日磨鍊矣。服制旣有隆殺。則公除亦當增減。不可以諸臣公除之一從上服。引以爲例。且考壬申日記。則 各殿公除。日限各異。今此節目。殊涉不當。請當該堂上推考。使之更爲磨鍊。從之。○禮葬都監啓言。誌文哀册文諡册文製述官書寫官及改銘旌印篆文表石大字篆文陰記書寫官。實預差職姓名。別單開錄以入。誌文製述官判敦寧金鍾秀。預差行司直吳載純。書寫官水原府使鄭東浚。預差成川府使金載瓚。諡册文製述官判府事李福源。預差行司直徐有隣。書寫官領敦寧洪樂性。預差禮曹判書尹蓍東。哀册文製述官判府事金熤。預差吏曹判書李命植。書寫官副司直徐鼎修。預差副司直趙尙鎭。改銘旌書寫官戶曹判書趙時俊。預差行司直李在簡。印篆文書寫官錦城尉朴明源。預差昌城尉黃仁點。表石大字篆文書寫官行司直尹東暹。預差行司直洪良浩。陰記書寫官禮曹參判李秉模。預差江華留守朴祐源。○敎曰。薦新。今番雖命除減。靷前靷後祭享所用器品及物種。令戶惠廳廚院抄出。別單書入。常時進排柴油炬炭。靷後竝減除。其他供上。則何必限三年擧行。靷後亦當停減。令戶曹別單書入。待判下擧行。今番各都監及該曹該院之各道應卜定者。亦非不得已緊用。竝勿擧論。晝茶禮雀舌茶減除事。分付。○敎曰。明日望奠當親臨。旱炎如此。侍衛及百官入參一款。明日則特爲除之。只令常時應參官陪祭事。分付。○禮曹啓言。五禮儀朝奠朔望奠。皆於其日未明爲之云。一時之內。兩祭竝行。勢所不能。請朔望奠朝奠兼行。而俗節等祭奠。自奉常寺設行。從之。○敎曰。公除前承旨一員。旣命別入直於殯所近處。朝晡同參。都監入直堂郞。一體參班事。分付。○敎曰。司饔院公事提調權導許遞。以都監堂上中口傳差出。○以李在簡爲司饔提調。口傳也。
정조 10년 · 강
臨殯宮。行望奠。仍行梓室加漆。
정조 10년 · 목
未明。設輔養官師傅賓客都監堂上位於堂上。春桂坊位於東階下。設禮饌就位哭再拜。代奠官奠酒。師傅以下哭再拜退出。未時加漆。設奠如望奠儀。○敎曰。宗戚執事中。時無職名人。已令付軍職冠帶常仕。祭奠自多擧行之事。卒哭前。依實軍職例給祿。亦令兵曹。成給跟隨掌標。○承旨徐龍輔啓言。今日問安。玉堂未及來參。請推考。從之。
정조 10년 · 강
命禮葬時册印所用。勿用金銀綾緞。
정조 10년 · 목
敎曰。今番禮葬時册印所用。依年前下敎。切勿以金銀緞綾等屬爲之。他各種。戊申壬申年儀軌中。以緞綾載錄者。皆綿紬代用。
정조 10년 · 강
命殯宮常時祭奠。用紫檀香。
정조 10년 · 목
敎曰。沈香只於親祭時用之。常時祭奠。用紫檀香。以示予節省之意。
정조 10년 · 강
領議政鄭存謙。判府事徐命善胥命金吾。命勿待罪。
정조 10년 · 목
存謙時帶長生殿都提調。而以梓室天板本理微有析痕引義。命善以議藥不審。兩司聯箚到院故也。
정조 10년 · 강
命梓室加漆。準五十度。
정조 10년 · 목
自初八日至十四日。往診三十一處內。男壯四人。男弱二十八人。女弱十六人。命藥二十九張。給藥二十五處。安神丸二十三丸。牛黃膏一丸。服藥三十三貼。來問六百五十四處內。男壯二十人。女壯三十七人。男弱四百七十人。女弱二十百九十一人。命藥四百三十二張。給藥六百五十六處。安神丸四百丸。牛黃膏二十八丸。服藥七百五十六貼。以上惠民署。往診十處。男弱五人。女弱五人。命藥八張。給藥十四貼。安神丸五丸。牛黃膏二丸。來問三百七十處。男壯二十二人。男弱二百四十八人。女壯十七人。女弱一百五十八人。命藥三百四張。給藥五百四十八貼。安神丸三百八十一丸。牛黃膏五十八丸。 以上典醫監。
정조 10년 · 강
臨殯宮加漆。召見都監堂郞。
정조 10년 · 목
卯時二度加漆。仍行晝茶禮。○禮葬都監堂上趙時俊啓言。魂宮屬尙宮以下。每日蔘䓀價。自初喪限卒哭。當爲磨鍊。而就考前例。則或有因 特敎減數之時矣。敎以。今番則除之。○禮葬都監堂上李在簡啓言。都監各房。今日已爲始役。郞廳一員。請依例輪直。從之。又啓言。大小輿竝與長杠。俱有壬申舊件。請以此修補用之。從之。又啓言。表石才已輸來。石品則極好。而尺數當爲四尺七八寸。與補編中五尺之制差減。何以爲之乎。敎以。以此用之。○禮曹啓言。就考喪禮補編。則朞制未盡之前。外方開閉門延逢六角禁之事。載在受 敎。請依此知委。允之。○敎曰。旣有補編受 敎。無論公除前後。搢紳士庶之家。勿爲禁婚事分付。
정조 10년 · 강
魂宮都監郞廳宋厚淵減下。以洪義榮代之。
정조 10년 · 목
奎章閣啓言。殿下以止慈之情。遭無涯之慽。臣等入而仰瞻。退而飮泣。或恐聖體受損於不知不覺之中。焦遑煎迫。日甚一日。乃於該曹復膳之請。未承允許。以臣等至切之忱。豈可徒避瀆擾。無一言仰請乎。謹稽戊申已例。成服翌日。卽 允群請。此實 大聖人達觀之盛。而豈非殿下所當法者乎。況 慈殿 慈宮惟憂之心。此時尤切。而薑桂之不進。今過六日。倘殿下念及于此。則豈不惕然開悟。勉循臣等之懇乎。乞從輿情。亟進常膳。敎以。今番喪變。未嘗御素。誠以仰慰 慈心。在此一事也常供之復舊封進。豈欲靳許。況今所慥慥者。在於抑情節哀。又豈必待賓啓庭請然後勉從乎。該曹草記批旨之未下。槪因未遑。 慈殿 慈宮及各殿日供。依常時擧行之意分付。○政院啓言。昨日禮曹復膳草記允兪之音。經宿不下。區區下情。不勝憂迫。情雖無窮。禮亦有限。顧今悠悠萬事。豈有急於保嗇聖躬者哉。況我 慈殿 慈宮素膳進御。已至屢日。尤豈不萬萬悶迫乎。殿下先復常膳然後。可以仰請於 慈殿 慈宮。乞加寬抑。亟復常膳。敎以。悉諭內閣批旨矣。○藥房啓言。近日以來。聖躬之焦勞悲疚。果何如也。常膳尙今不進。該曹草記經宿不下。下情萬萬焦迫。況 慈殿 慈宮連進素膳。尤不勝悶慮。乞降復膳之命。仍復仰請於 慈殿 慈宮。期卽允從。敎以。悉諭院批矣。○副修撰洪義浩箚略曰。殿下以聖人止慈之情。遭天倫至切之慽。近日臣僚之入參哭班者。每或仰瞻。不無天顏非昔之憂。此際該曹復膳之請。未承兪音。區區犬馬之誠。不任焦迫之至。且伏念 慈殿 慈宮素膳進御。已至多日。仰惟自內陳達。庶幾回 聽。而其所得請之道。亦在於殿下之先自復膳。又伏聞 先朝戊申壬申之例。每於成服後。請復常膳。皆卽蒙許。 聖祖攸行。豈非殿下今日之所當法乎。乞循輿情。勉進常膳。批以。悉諭院批矣。○藥房啓于 慈殿言。近來調攝之中。遭此悲哀之境。連進素膳。下情憂慮。夙宵靡弛。聖上積日悲疚。不進常膳。尤不勝焦迫。伏乞勉進常膳。仍復懇勸于聖上。以諺書答曰。邦運不幸。千萬夢寐之外。忍當不忍見之慘境。頑命至今扶支。豈料遭此慘切之悲痛乎。主上屢日哀痛過度。全不進御。憂慮懇切。常膳當勸進矣。於焉之頃。進常膳。情理慘痛。而主上懇勸。故方欲進御矣。啓于 慈宮言。千萬夢想之外。遽遭哀痛之境。不進常膳。已至屢日。區區不勝憂迫。聖上悲疚之餘。尙未復膳。下情焦慮。尤萬萬。伏乞 勉進常膳。仍復懇勸于聖上。以諺書答曰。大殿進御常膳。而强勸。故亦已進矣。勿慮焉。啓于中殿言。屢日悲疚之餘。必多傷損之節下情憂慮。勉進常膳。以盡保護之方。千萬伏望。以諺書答曰。進御常膳。勿慮焉。
정조 10년 · 강
執義李延伋。 司諫趙弘鎭。 掌令鄭景祚。獻納申耆。 正言李益運聯箚。賜批。
정조 10년 · 목
箚略曰。伏以儲位奄空。 宗社之震慽。臣民之哀霣。曷有其極。臣等竊有萬萬痛惋者。春宮患候。卽輪行疹症。調護自有常法。藥餌宜循古方。而議藥諸醫。旣不能隨症投劑。及夫侍藥廳之更設也。議進藥料。尤宜十倍詳愼。而專昧良方。只用補劑。致此罔極之變。夫以疹癍至熱之症。投之蔘附極溫之劑者。古今寧有是哉。臣謂直宿醫官李廷楫李喜仁尹敬行等。亟令拿鞫嚴問。快施當律。至於藥院提擧之臣。審量未盡。療治失宜。大臣則雖不敢直請勘斷。 提調李文源。副提調李敬養。竝施削黜宜矣。敎以。醫藥之節。無不親執躬檢。藥院豈有可罪之事。所請不允。
정조 10년 · 강
敦諭領議政鄭存謙。 判府事徐命善。
정조 10년 · 목
因領議政鄭存謙待命啓辭。敎以。勿待命事。遣史官傳諭。○政院啓言。判府事徐命善以爲。臺論峻發。聲討甚嚴。血泣追愆。無地自容。泥首金吾。顒俟誅殛之典云矣。敎以。勿待命事。遣史官傳諭。仍敎曰。都監多有時急擧行事。亦有下詢事。都提調入侍事。遣史官傳諭。 政院以判府事徐命善更爲胥命啓。敎以。勿待命入侍事。遣史官傳諭。兼春秋許鞏啓言。傳諭于徐命善則以爲。負犯至重。公議至嚴。所被臺言。與尋常論啓有異。臣罪臣自知之。何待臺言。而臺言之出。輿情倍激。未伸公議之前。無非席稿待勘之日。束帶登筵。斷無其望云矣。政院以判府事徐命善逬出都門。恭俟嚴命啓。敎以。卿何若此。安心入城事。遣史官傳諭。
정조 10년 · 강
遣大臣都尉。看審西 五陵局內。
정조 10년 · 목
命墓所都監堂上中被論人減下。其代以錦城尉朴明源啓下。兵曹正郞許晪。墓所都監郞廳差下。寧邊地師車學模。文化地師辛希泰。使之騎驛。岡夜上來事。自都監撥馬知委。仍命時原任大臣。與錦城尉進詣西 五陵局內再看審。竝除朝辭往來。敎曰。今番看山之行。大臣以下廚傳。列邑切勿待令事分付。
정조 10년 · 강
命都監所用緞紬。勿取於市民。
정조 10년 · 목
敎曰。今番都監凡干諸具。皆以內儲緞紬出給。以補一分經費。雖尺緞寸紬。切勿取用於市民。亦除一分民弊事。分付都監。仍令貢市堂上。曉諭市民等處。如有從中侵索之弊。使之査實以奏。因此思之。貢市人等。安知無被困之事。不可以悲撓任其作奸。進排時弊瘼有無。一體詳問以啓。
정조 10년 · 목
卯時三度加漆。仍行晝茶禮夕上食夕奠。○敎曰。殯宮魂宮墓所名色。皆依壬申年例爲之。殯宮魂宮各色掌名色中。蒸色二名。 銀器城上二名。床排色二名。餠色二名。泡色二名合十名。墓所各色掌名色中。餠工庫城上泡匠銀器城上沙器城上木麥匠六名減。其外下屬及兵曹雇立軍。依別單書下擧行。仍令該曹。頒給數爻。作一式例。別單啓下後施行。○敎曰。今番擧行。無論差備及廚院掖庭署。手本牒報。如非先啓。而自政院粘尾回下者。勿爲施行。○禮葬都監堂上趙時俊啓言。今番禮葬時遺書遺衣。內下有無先知然後。自都監造成函袱矣。敎以遺書則置之。又啓言。 法聖倉漕船。嶺南左右倉漕船到泊。而公除前。不可開坐點檢。則其弊不細。請勿爲出往點檢。令船人來待。以爲各船抽籖之地。公除前入來漕船。竝依此擧行。從之。
정조 10년 · 강
命都監册樻印匣。勿爲新造。輪輿木排設。勿用市民。
정조 10년 · 목
敎曰。禮葬都監造成諡册哀册各用一樻。前則皆有內外樻。而今番只用內樻。以舊儲中取用。印盝。除朱筒護匣。而內匣用册封時朱筒匣。宣諡後。當同藏本印護匣中空匣。該都監以此知悉。臨時言送殯宮都監。朱筒匣使之內出。魂宮册印欌奉安時。依他 殿宮例。去護匣。只以朱盝藏置事。預爲分付。靷日前導節次。依 先朝壬申下敎敎命。竹册盛一輿。諡册同奉。本印玉印盛一輿事分付。輪輿木來往板支機木等排設時及撤去時。勿用市民。以衛軍使用。以除市民一分之弊。預令知委。亦勿等待。
정조 10년 · 강
命墓所都監提調。看審 懿昭墓局內。